የምሰራበት መስሪያቤት በአዲስ አበባ ውስጥ ከሚገኙት አለም አቀፍ ግብረ ሰናይ ድርጅቶች መካከል አንዱ ነው፡፡ በ ኢትዮጲያ ውስጥ ከ 50 አመት በላይ እንደሰራ፣ 50 አመቱንም በድምቀት እንዳከበረ የስራ ባልደረቦቼ ነግረውኛል፣ አንዳንድ ጽሁፎችንም አንብቤአለሁ፡፡ በድርጅቱ ከፍተኛ ቦታዎች ላይ የተቀመጡት የባህር ማዶ ሰዎች ናቸው፡፡ ይህንን ጽሁፍ በማዘጋጅበት ወቅት በከፍተኛ ያመራር ቦታ ላይ የተቀመጡት አለቆቻችን መካከል የአሜሪካ፣ የሜክሲኮ እና የኬንያ ሰዎች ይገኙበታል፡፡ የሰራተኛው ቁጥር ወደ 100 አከባቢ ነው፡፡ የባህር ማዶ ሰዎች ከ 100 ውስጥ ቢበዛ 5 ቢሆኑ ነው፡፡ ቢያንስ በወር አንዴ የጠቅላላ ሰራተኞች የስብሰባ ቀን አለ፡፡ በእዚህ ቀን ላይ እኒህ አለቆች መረጃዎችን ለሰራተኞች ያስተላልፋሉ ጥያቄዎች እና አስተያየቶችን እንሰጣለን፣ የድርጅቱን እንቅስቃሴ ለመረዳት እንችላለን፡፡